FI Euroopan unionin virallinen lehti CE 33/39

(2004/C 33 E/037)

KIRJALLINEN KYSYMYS E-0391/03

esittäjä(t): Alexandros Alavanos (GUE/NGL) komissiolle

(13. helmikuuta 2003)

Aihe: Yhteisön ympäristömerkki

Ympäristömerkin käyttöönotolla asetuksella (ETY) N:o 880/92 (1), sellaisena kuin se on viimeksi muutettuna asetuksella (EY) N:o 1980/2000 (2), oli tarkoitus tehdä kuluttajille helpommaksi EU:n virallisesti hyväksymien ympäristöystävällisten tuotteiden tunnistaminen ja rohkaista yrityksiä kehittämään tuotteita, jotka täyttävät merkin vaatimukset. Tähän mennessä kriteerit on hyväksytty 19 tuoteryhmälle, ja pitkällä aikavälillä on tavoitteena 35 tuoteryhmää.

1. Miten laajalti ympäristömerkki on EU:ssa käytössä?

2. Mille tuotteille ja kuinka monelle ja mille yrityksille ympäristömerkki on Kreikassa myönnetty?

3. Mitä pitäisi tehdä, jotta kannustettaisiin lisää yrityksiä kiinnostumaan ympäristömerkistä ja hakemaan sitä, ilman että kuitenkaan alennetaan laatua ja ympäristönsuojelukriteereitä?

Margot Wallströmin komission puolesta antama vastaus

(16. kesäkuuta 2003)

Yhteisön ympäristömerkki on väline, jonka avulla niin julkisten hankintojen tekijät kuin yksityiset kuluttajatkin tunnistavat markkinoilla olevat ympäristöystävälliset tuotteet ja palvelut. Päätavoite on rohkaista yrityksiä markkinoimaan ympäristöystävällisiä tuotteita, joiden valmistuksessa noudatetaan korkeita ympäristöstandardeja.

a) Tämänhetkiset tilastotiedot yhteisön ympäristömerkistä ovat seuraavat: — myöntämisperusteet määritelty 20 tuoteryhmälle — 134 merkin saanutta yritystä — 81 miljoonaa merkin saanutta tuotetta (3) — 179 miljoonan euron vapaasti tehtaalla -myynti (3) — 314 miljoonan euron vähittäiskauppa (3)

b) Kreikkaa koskevat tilastotiedot ovat seuraavat: — yhdeksän merkin saanutta yritystä — Vuodepatjat: — Ideal Strom Krdakos Bros S.A.; — Vas. Chantiridis S.A.; — Athenian Bed Mattresses Manufacturing Unit S.A. — Sisämaalit ja lakat: — Berling S.A.; — ”ER-LAC” G.D. Koutlis S.A.; — International Ilios Cotachem S.A.; — Viochrom Ltd. — Astianpesukoneet: — Morris S.A. — Tekstiilituotteet: — Gallop S.A. — 2,1 miljoonaa merkin saanutta tuotetta (3) — 17,8 miljoonan euron vapaasti tehtaalla -myynti (3) — 26,8 miljoonan euron vähittäiskauppa (3)

Kun mietitään, miten kannustaa yrityksiä ottamaan käyttöön yhteisön ympäristömerkki, on tärkeää huomata, että se on osa laajempaa yhdennettyä tuotepolitiikkaa kuudennessa ympäristöä koskevassa yhteisön toimintaohjelmassa. Sen takia kestävää kulutusta ja tuotantoa suosiva ympäristöpolitiikka on hyödyllinen myös yhteisön ympäristömerkin laajenevaa käyttöä ajatellen.

Yhteisön ympäristömerkkiä silmällä pitäen on myös tehty ajanjaksolle 2002—2004 toimintasuunnitelma, jolla pyritään lisäämään merkin näkyvyyttä huomattavasti. Komissio muodostaa yhdessä jäsenmaiden kanssa Euroopan unionin ympäristömerkkilautakunnan (EUEB) ja toimii aktiivisesti määritelläkseen tapoja tehostaa yhteisön ympäristömerkin markkinoillepääsyä. Tähän hankkeeseen kuuluvat erityiset markkinointialoitteet ja tiiviimpi yhteistyö ja koordinointi yhteisön ympäristömerkin ja kansallisten merkintäjärjestelmien välillä.

(1) EYVL L 99, 11.4.1992, s. 1.

(2) EYVL L 237, 21.9.2000, s. 1.

(3) Vuoden 2002 arvio, joka perustuu 50 %:n liikevaihdon kasvuun verrattuna vuoteen 2001.